**Eesti Puuetega Inimeste Koja juhatuse koosoleku protokoll 1/2021**

**Toimumise aeg**: 29. jaanuar 2021

**Toimumise koht**: Zoom videokõnede keskkond

**Koosoleku algus**: kell 13:00

**Koosoleku lõpp**: 15:20

Osalesid: Monika Haukanõmm, Kaia Kaldvee, Toomas Mihkelson, Helmi Urbalu, Helle Sass, Kairit Numa, Mihkel Tõkke ja Jakob Rosin

Puudumisest teatas: Ulvi Tammer-Jäätes (eelnevalt saadetud kirjalik seisukoht hääletust vajavates küsimustes)

Kutsutud: Eesti Puuetega Inimeste Koja (edaspidi EPIKoda) tegevjuht Anneli Habicht ja peaspetsialistid Meelis Joost, Vladislav Velizanin, Tauno Asuja, nõustaja Kristi Rekand ning Sotsiaalkindlustusameti (edaspidi SKA) esindajad: Leila Lahtvee, Aune Tamm, Meris Tammik, Kalev Härk, Aarne Sügis ja Hannes Danilov.

Koosolekut asub juhatama Monika Haukanõmm (MH), kes teeb ettepaneku kinnitada koosoleku protokollijaks Tauno Asuja.  
**OTSUS**: Kinnitada koosoleku protokollijaks Tauno Asuja.

MH tutvustab koosoleku päevakorda.

**Koosoleku päevakord:**

1. **Sotsiaalkindlustusameti ülevaade ekspertiisi ja toetuste valdkonna tegevusest – „Statistiline ülevaade viimase viie aasta puude tuvastamise trendidest“.**

**Külalisettekanne ja arutelu sotsiaalkindlustusameti esindajatelt.**

1. **EPIKoja 2020 tegevuskava ja eelarve täitmise kokkuvõte.**
2. **EPIKoja 2021 tegevuskava ja eelarve.**
3. **Puuetega inimeste kultuurifestival 2021.**
4. **Muud küsimused.**

**OTSUS: Kinnitada päevakord ühehäälselt.**

1. **Sotsiaalkindlustusameti ülevaade ekspertiisi ja toetuste valdkonna tegevusest – „Statistiline ülevaade viimase viie aasta puude tuvastamise trendidest“.**

**Külalisettekanne ja arutelu sotsiaalkindlustusameti esindajatelt.**

SKA esindaja Kalev Härk (KH) andis statistiline ülevaade viimase viie aasta puude tuvastamise trendidest (LISA 1).

MH toob välja, et viimastel aastatel on puuetega inimeste arv drastiliselt hakanud vähenema, aga samas väga paljud teenused on seotud ikkagi puude staatusega. Mis tähendab seda, et need inimesed, kellel enam puuet ei ole tuvastatud, peavad abi saama kohalikust omavalitsusest. Teisalt me teame kõik väga hästi ja me pea seda üldse üle siin kordama, on see puude olemasolu väga paljude teenuste saamise eelduseks. Kas olete seda arutanud, et kas ja kuidas saavad nende inimeste abivajadus rahuldatud?

KH vastab, et inimese abivajadus peaks olema esikohal ja abivajadust tuleb hinnata võimalikult kodukoha lähedal. Täna on SoMis ja SKAs arutelud, et abivajadus võiks olla ära hinnatud kõigepealt kohaliku omavalitsuse tasandil ja teiseks siduda osa teenuseid lahti puude raskusastme tuvastamise kohustuslikkusest.

Hannes Danilov (HD) lisab, et sellel aastal valmistame ette eelnõu ja analüüsi, et ühendada lahti tööealiste inimeste sotsiaalse rehabilitatsiooniteenuste saamine puude raskusastme nõudest.

Meris Tammik (MT) mainib, et kui me üritame luua süsteemi, kus sotsiaalse rehabilitatsiooniteenuse või mistahes teenuse saamise eeltingimuseks ei ole puue, siis see ei tähenda, et me hakkama minema seda teed, et me nagu välistaks võimaluse, et inimesel jätkuvalt võivad olla puudest tingitud lisakulud, need on kaks eraldi teemat.

Leila Lahtvee (LL) juhib tähelepanu sellele, et kuigi kohaliku omavalitsuse tasandil pakutavate teenuste kättesaadavusega on probleeme, on siiski KOV poolt pakutavad kohustuslikud sotsiaalteenused ära loetletud sotsiaalhoolekande seaduses. Inimene, kes jääb hätta, kui kohalik omavalitsus on oma teenuse pakkumise kitsendanud olulisel määral sotsiaalhoolekande seaduses toodud nõuetele, siis tasub sellest nii SKAle kui SoMile teada anda ja vajadusel siis suhtleme nendega- teenused peavad ikkagi olema kättesaadavad.

Aune Tamm (AT) lisab, et laste vanusegrupilt üleminekul 16- aastaselt tööealiste gruppi puhul uurisime, miks seal puude raskusastmete vähenemine toimub. Õnneks siiski teatud psüühilistest pingetest lapsed teatud vanuseks vabanevad ja teatud sekkumised on ka olnud edukad ja seetõttu nad nii-öelda kasvavad nendest kasvuraskustest välja ja on võimelised siis täiesti edukalt edasi toimima ilma teenuste ja sekkumisteta. Õnneks on siiski ka ravivõimalused paranenud, et mitmed kroonilised haigused on täna väga hästi kompenseeritavad ja ei kujune enam selliseid püsivaid muutusi ja püsipiiranguid.

Anneli Habicht (AH) väljendab muret, et Eestis on umbes 30-s seaduses puude raskusaste mingisuguse soodustuse, hüve või toetuse saamise eelduseks, lisaks veel KOV määrused. Kõik need plaanid siduda inimeste abistamine lahti puude raskusastmest kui lävendist kõlab hästi, kuid EPIKoja poole pöördutakse pidevalt just selle küsimusega, et kui puuderaskusastet ei pikendatud või vähendati näiteks raskelt keskmisele, siis jään teenusest ilma. See puudutab nii riigi kui KOV teenuseid või siis hoopis mingist muust sektorist, et näiteks erivajadustega üliõpilaste stipendiumid on seotud puude raskusastme ja liigiga, samuti näiteks erivajadustega üliõpilaste õppekoormus. Üheski nendes süsteemides ei ole lahendatud abistamist abivajaduse hindamise juhtumipõhise lähenemisega. Inimestel on tunne, et üks riigiasutus on muutnud jõuliselt oma lähenemist ja inimesed küsivad, et kuidas siis meid ikkagi aidatakse, sest nemad tajuvad, et nende abistamise määr on vähenenud. Kui nüüd inimene võtab SKAga ühendust ja ütleb, et ma ei saa kohalikust omavalitsusest näiteks sotsiaaltransporti enam, sest mul ei ole nüüd raske liikumispuue, vaid mul on keskmine või siis ma saan sotsiaaltransporti, aga ma pean selle kõik üleni ise maksma, mida te siis konkreetselt ette võtate selle kohaliku omavalitsuse suunal ja kas teil on mõni näide tuua, kus siis olukord lahenes peale teie sekkumist?

KH kommenteerib, et sotsiaaltranspordi näide oli väga hea näide, kus tegelikult tulebki leida see kirik keset küla, sest eelmisel aastal SKA KOV nõustamisüksus tegelikult alustas kohalike omavalitsuste nõustamist sotsiaalteenuste osas ja seal on läbiv punane joon ikkagi see, et abivajaduse hindamine peab olema sõltumatu sellest, milline puude raskusaste on tuvastatud. Need omavalitsused, kes täna on sellise ebaproportsionaalse piirangu pannud, on tegelikult valel teel. Tegelikult ega KOV-d täna enam väga ei vaidle ka sellega, pigem on suund, et abivajaduse hindamiseks vajaksid nad SKA poolset abi.

LL ütleb, et täna me liigume sinnapoole edasi, et me saaksime haigestunud inimesi vajadusel abistada kõigepealt ilma puude raskusastmeteta ja kui need abimeetmed ei osutu tõhusaks, siis minna puude raskusastme tuvastamisele. Kuna täna see on vajalik, siis me täna tuvastame ka puude raskusaste, kui inimesel tekib haigestumis-, trauma- või taastusravijärgselt ikkagi endiselt sotsiaalse rehabilitatsiooniteenuse vajadus. Kuni me ei ole suutnud seda sada protsenti lahti siduda, siis nii kaua me anname inimesele puude ja me ei räägigi siin sellest rahalisest toetusest eelkõige, vaid sellest, et ta saaks teenuseid, et ta saakski tegelikult võib-olla selle aasta või kolme aasta pärast naasta tagasi täisväärtuslikku ellu.

MH lisab, et taas taandub see kõik SKA järelevalve küsimusele KOV-de suhtes. Kindlasti see on üks koht, kus oluliselt panuseid tõsta, et me jõuaksime selleni, et inimesed, kes vajavad abi, et nad ei pea puuet taotlema ja nad tegelikult saavad oma vajadustele vastavat abi KOV-st. Meil on päris pikk tee veel minna, sest paratamatult kui omavalitsused on nii erinevad nagu nad täna on nii rahalises kui ka prioriteetide mõttes, siis tegelikult meie näeme omalt poolt seda, et inimesed on ebavõrdses olukorras.

**OTSUS: Võtta informatsioon teadmiseks.**

MH tänab kõiki osalisi, kes diskussioonis osalesid.

Koosolekult lahkuvad SKA esindajad ning Meelis Joost, Vladislav Velizanin ja Kristi Rekand.

1. **EPIKoja 2020 tegevuskava ja eelarve täitmise kokkuvõte.**

AH teeb ülevaate 2020.a tegevuskava ja eelarve täitmise kokkuvõttest (LISA 2 ja LISA 3).

AH: Eelarve täitmine enamjaolt plaanipärane – mitmete kontaktürituste kulu oli planeeritust väiksem, kuna viidi läbi videokonverentsina. Samas olid väiksemad ka Toompuiestee 10 hoone ruumide rentimisest prognoositud tulud. Peaaegu kõik planeeritud tegevused viisime ellu, välja arvatud puuetega inimeste kultuurifestivali ja variraporti kaitsmise ÜRO-s. Puuetega inimeste päeva konverentsi asendasime sotsiaalmeedia kampaaniaga, mis õnnestus väga hästi.

**OTSUS: Võtta informatsioon teadmiseks.**

1. **EPIKoja 2021 tegevuskava ja eelarve.**

AH teeb ülevaate 2021.a tegevuskavast ja eelarvest (LISA 4).

AH teeb juhatusele ettepaneku kasutada riigieelarvest eraldatud nn katuseraha 7000 euro ulatuses Toompuiestee 10 hoone siseruumide remondiks.

AH teeb juhatusele ettepaneku suunata EPIKoja 2021. a eelarves 5000 eurot reservi võimalike 2021. aasta jooksul lisanduvate lisaprojektide omaosaluse katteks.

MH teeb ettepaneku mitte näha ette eraldi reservi võimalike lisaprojektide jaoks, vaid kajastada ka see summa eelarves planeeritud kogureservi hulgas, mida saab vajadusel juhatuse otsusega kasutada.

**OTSUS: Kinnitada 2021. a. tegevuskava ja eelarve. Suunata riigieelarvest eraldatud nn katuseraha 7000 euro ulatuses Toompuiestee 10 hoone siseruumide remondiks. Kajastada võimalike lisaprojektide omaosaluseks planeeritud 5000.- eelarve kogureservi hulgas.**

1. **Puuetega inimeste kultuurifestival 2021.**

Helmi Urbalu annab ülevaate olukorrast seoses kultuurifestivali läbiviimisega COVID- 19 tingimustes. Planeeritud kuupäevadel aprillis festival viiruseohu tõttu toimuda ei saa. Suvel on ehk võimalik, kuid suvel ei paku Rakvere teater ruume. Seetõttu on sõlmitud eelkokkulepe Tamsalu kultuurikeskusega saali jt ruumide kasutamiseks 18-19. juunil. Osalevad kollektiivid ei ole saanud viiruseohu tõttu harjutada, mistõttu ei ole asjakohane korraldada nende vahel tavapärast konkurssi.

AH lisab, et Kultuurkapital on vastanud positiivselt meie lisarahastuse taotlusele kultuurifestivali osas summas 4700.-, seega on eelarves katteallikad kenasti olemas.

**OTSUS: Viia kultuurifestival läbi 18.-19. juunil Tamsalus ilma konkursita ja pakkuda kollektiividele võimalust esineda vabalaval.**

1. **Muud küsimused.**

**EPIKoja järgmine juhatuse koosolek toimub 4. märtsil kell 14.00 elektrooniliselt Zoom videokõnede keskkonnas.**

Koosoleku juhataja: Monika Haukanõmm

Koosoleku protokollija: Tauno Asuja